王聖涂二亭歌
作者：黄庭堅
朝代：宋

paragraphs: 營丘之下，有宅有田。
梨棗兮觴豆，耘耔兮爲年。
鷄栖塒兮羊豕在牧，課兒子兮蓺松菊。
炙背兮牆東，夢覆舟兮濤且風。
洋之回兮可以駕，孫甥扶輿兮父老同社。
洋之水兮可以舟入，鷗鳥兮與之游。
一世兮蜉蟻，桑榆兮憖可收。
從此休兮，公誰黄髮之休。
偉長松兮卧龍蛇，閱千歲兮不改其柯。
震雷不驚兮，誰欲休之以蜩蛭。
下有錦石兮可用杯勺，雲月供帳兮萬籟奏樂。
石子磊磊兮澗谷縱橫，春月桃李兮士女傾城。
時雨霖兮忽若海潦收，無事兮我以觀萬物之情。
兒時所蓺兮桃李纖纖，隨世風波兮吹而北南。
昔去兮拱把，今歸兮與天參。
與古人兮合契，樹如此兮我何以堪。
鴻雁嗸兮或在洲渚，有心於粒兮弋者所取。
飛冥冥兮渺萬里而絕，去藪澤之羅者兮官予落羽。